Nóg ŉ Gauteng-munisipaliteit behou kragvoorsieningArgieffoto Die Gautengse provinsiale regering het Donderdag bevestig dat Eskom nié voortgaan om inwoners van die Merafong-munisipaliteit (Carletonville) in Gauteng se water- en kragtoevoer af te sny nie. Barbara Creecy, Gauteng se LUR vir finansies, het gesê die provinsiale regering kon vandeesweek daarin slaag om ŉ ooreenkoms aangaande betalings met Eskom aan te gaan. Die munisipaliteit het verlede maand ŉ kennisgewing ontvang dat beurtkrag ingestel gaan word omdat ŉ betaling nie aan Eskom gedoen is nie. Die munisipaliteit het teen die einde van Julie vanjaar R129 miljoen aan Eskom geskuld. Dié bedrag staan tans op R173 miljoen, ondanks ŉ betaling om die ligte aangeskakel te hou. Teen die einde van Julie het dié munisipaliteit Rand Water ook R50 miljoen geskuld en dié bedrag het intussen tot R60 miljoen opgeloop. Die Emfuleni-munisipaliteit (Vanderbijlpark en Vereeniging) in Gauteng se kragvoorsiening is in September vanjaar ook ná talle dreigemente nié afgesny nie nadat die Gautengse provinsiale tesourie ook betaalplanne met Eskom onderhandel het. “Ons het ŉ brief van Eskom ontvang wat bevestig dat kragvoorsiening aan Merafong nié meer onderbreek sal word nie. Ons is baie bly oor dié ontwikkeling. Ons wil nie hê ŉ tekort aan krag moet ŉ negatiewe impak op ons inwoners en sakeondernemings hê nie,” het Creecy gesê. Volgens haar het Merafong ooreengekom om die uitstaande bedrag van R170 miljoen oor 36 maande af betaal. Deel van dié ooreenkoms is dat die munisipaliteit R16 miljoen aan die einde van die maand oorbetaal en ooreenkom om alle rekeninge in die toekoms betyds te vereffen.